Adimen elektroniko

Adimen elektronikoak (ingeleseko ELINT ELectronic INTelligence) informazioa bitarteko elektronikoen bidez eskuratzea esan nahi du.

Normalean, aurkaria defendatzeko sistemei buruzko datuak lortzen dira, batez ere, ekipo elektronikoei buruzkoak (radarrak, lurreko eta aireko misilen sistemak, aireontziak, etab.). Informazioa lurreko estazioetatik, aurkariaren lurraldetik gertu, itsasontzietatik haren kostaldetik gertu, hegazkinetatik haren aire-espaziotik hurbil edo sateliteetatik bil daiteke. Ameriketako Estatu Batuak ELINTen munduko aditurik handiena dela uste da. Errusia, Ipar Korea eta Txinako datuak biltzen dituztela jakina da. Zenbait gertakari deseroso izan dira aurkako uretarantz edo aireko espaziorantz desbideratu diren ontzi edo aireontziekin, eta bat bereziki larria Shenyang J-11 txinatar ehiza-hegazkin batek hegaldian Estatu Batuetako Armadako EP-3E errekonozimenduko hegazkin batekin talka egin zuenean, Txinako Hainan uhartean lurreratzera behartu baitzuten.

ELINTen helburu garrantzitsuena da gatazkarik sortuz gero balio handikoak izango diren datuak lortzea. SAM misil guztiak eta artilleria antiaereoak eta haien motak non dauden jakiteak esan nahi du aireko raid-ak programatu daitezkeela ondoen defendatutako zonak saihestuz eta hegaldiak programatu ahal direla profil batekin, erasotzen duten hegazkinei aukera handiagoak emango dizkiena aireko sua eta ehiza-patruilak saihesteko. Gerra elektronikoaren bidez etsaien defentsa sarea aztoratu edo engainatzeko aukera ere ematen du.

ELINTek gerraontziei, aginte eta kontrol guneei, misil sistemei eta etsaiak izan dezakeen beste edozein baliabideri buruzko datuak ere eskuratzen ditu, horrela, gerra kasuan neutralizatu ahal izateko. Isileko operazioetarako beharrezkoa da adimen elektroniko ona, isileko hegazkinak ez baitira erabat detektaezinak eta zein eremu saihestu behar dituzten jakin behar baitute. Era berean, hegazkin arruntek aire-defentsarako sietema finkoak edo erdi-finkoak non dauden jakin behar dute, erasotu edo saihestu ahal izateko. 

Beste informazio-iturri batzuk eta ELINT delakoa konbinatuta, giza mezu kodetuak dituzten emisio elektronikoen trafikoa azter daiteke. Analisi-metodoa ez da SIGINT metodoa bezalakoa, hau da, ez da mezua analizatzen, haren igorpen elektronikoa baizik. Emisio mota eta horren kokapena da bilatzen dena. Adibidez, Bigarren Mundu Gerrako Atlantikoko Guduan, SIGINT ez zegoen beti erabilgarri, ezin baitzen beti deszifratu Alemaniako itsaspekoen irrati-trafikoa, baina HF-DF (Huff-Duff izenez ere ezagunak) goi-maiztasuneko irrati-goniometroak gai ziren zehazteko non zeuden U-Booteak, transmisio horiek aztertuz eta triangulatuz. Horrela, Almirantegoak informazio hori erabili ahal izan zuen konboiei ibilbideak emateko, U-Booteko kontzentrazio handiko guneetatik ondo aldentzeko.

 Kanpo estekak 

Kategoria:Kriptografia
Kategoria:Espioitza